MEDDELELSE FRA KOMMISSIONEN TIL RÅDET

i henhold til artikel 395 i Rådets direktiv 2006/112/EF

1.BAGGRUND

I medfør af artikel 395 i Rådets direktiv 2006/112/EF af 28. november 2006 om det fælles merværdiafgiftssystem (momsdirektivet) kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at forhindre visse former for momsunddragelse eller momsundgåelse. Da denne procedure indebærer fravigelser fra de generelle momsprincipper, skal sådanne fravigelser stå i et rimeligt forhold til formålet hermed og være begrænsede i omfang.

Ved brev registreret i Kommissionen den 18. juni 2015 anmodede Republikken Østrig, Republikken Bulgarien, Den Tjekkiske Republik og Den Slovakiske Republik om tilladelse til at indføre en foranstaltning, der fraviger artikel 193 i momsdirektivet. I overensstemmelse med artikel 395, stk. 2, i samme direktiv underrettede Kommissionen ved brev af 2. juli 2015 de øvrige medlemsstater om disse fire medlemsstaters anmodning. Ved brev af 7. juli 2015 underrettede Kommissionen Republikken Østrig, Republikken Bulgarien, Den Tjekkiske Republik og Den Slovakiske Republik om, at den rådede over alle de oplysninger, som den fandt nødvendige for at kunne vurdere anmodningen.

Disse medlemsstater anmoder om tilladelse til at fravige artikel 193 i momsdirektivet, for så vidt angår den person, som er betalingspligtig for momsen til skattemyndighederne, og for at anvende den såkaldte "ordning for omvendt betalingspligt".

2.OMVENDT BETALINGSPLIGT

I henhold til artikel 193 i momsdirektivet påhviler momsen den afgiftspligtige person, der foretager den afgiftspligtige levering af varer eller ydelser. Formålet med en ordning for omvendt betalingspligt er, at afgiftspligten lægges over på den afgiftspligtige person, som leveringen udføres til.

3.ANMODNINGEN

Republikken Østrig, Republikken Bulgarien, Den Tjekkiske Republik og Den Slovakiske Republik anmoder i henhold til momsdirektivets artikel 395 om, at Rådet på forslag fra Kommissionen giver tilladelse til at indføre en særlig foranstaltning, der fraviger momsdirektivets artikel 193, for at kunne anvende ordningen for omvendt betalingspligt i forbindelse med alle leveringer af varer eller tjenesteydelser til en værdi på over 10 000 EUR med henblik på at bekæmpe svig.

Dette ville bemyndige de pågældende medlemsstater til at anvende ordningen for omvendt betalingspligt i alle sektorer, på enhver slags vare eller tjenesteydelse og muligvis hele deres nationale økonomi. Det ville udgøre en fundamental ændring af det nuværende system med betalinger i flere led, hvilket er et af grundprincipperne i det nuværende momssystem.

4.KOMMISSIONENS HOLDNING

Når Kommissionen modtager anmodninger i henhold til artikel 395, undersøger den disse anmodninger for at forvisse sig om, at de grundlæggende betingelser for at imødekomme dem er opfyldt, dvs. at den foreslåede særlige foranstaltning forenkler procedurerne for momspligtige personer og/eller skatteadministrationen, eller at forslaget forhindrer visse former for momsunddragelse eller momsundgåelse. I den forbindelse har Kommissionen altid anvendt en snæver og forsigtig tilgang for at sikre, at fravigelserne ikke underminerer det almindelige momssystem, at de er af begrænset omfang og nødvendige og forholdsmæssige.

Ud over fra den afharmonisering, som dette valgfrie system ville fremkalde, står det klart, at en så vidtrækkende foranstaltning rækker ud over anvendelsesområdet for fravigelser i henhold til momsdirektivets artikel 395, uanset om den ønskede foranstaltning ville kunne mindske momsgabet generelt eller effektivt bekæmpe karruselsvig eller andre former for svig. Kommissionen har allerede påpeget, at en universel og udifferentieret anvendelse af ordningen for omvendt betalingspligt, som i dette tilfælde muligvis gælder alle varer og tjenesteydelser, ikke længere kan betragtes som en særlig foranstaltning i overensstemmelse med ovennævnte artikel i momsdirektivet.

Det skal påvises, at anvendelsen af ordningen for omvendt betalingspligt retfærdiggøres af et specifikt problem med svig, og at den ikke har yderligere konsekvenser end dem, som er nødvendige for at bekæmpe det specifikke tilfælde af svig. Derfor skal foranstaltningen være målrettet. Derved udelukkes under alle omstændigheder, at en sådan foranstaltning ville kunne anvendes på store dele af eller endda hele økonomien og på forskellige produktions- og distributionsstadier.

Det følger af EU-Domstolens retspraksis, at foranstaltninger, der træffes ved anvendelse af momsdirektivets artikel 395 for at forenkle afgiftsopkrævningen eller for at forhindre visse former for momsunddragelse eller momsundgåelse, skal være nødvendige og hensigtsmæssige for at nå deres specifikke målsætning og påvirke momsdirektivets målsætninger og principper så lidt som muligt.

Den ønskede foranstaltning ville i betragtning af sin generelle anvendelse klart påvirke grundprincippet i systemet med betalinger i flere led, som det harmoniserede momssystem bygger på.

Det er også Kommissionens holdning, at væsentlige ændringer i momssystemets principper bør foretages på EU-plan i forbindelse med reformen af momssystemet og ikke gennem enkeltstående, nationale løsninger.

5.KONKLUSION